b'\n_START_ARTICLE_\nErkki Puolakka\n_START_PARAGRAPH_\nErkki Mikael Puolakka (17. toukokuuta 1925 Tervo \xe2\x80\x93 22. joulukuuta 2008 \xc3\x84\xc3\xa4nekoski) oli suomalainen kest\xc3\xa4vyysjuoksija, jonka p\xc3\xa4\xc3\xa4matka oli maraton._NEWLINE_Puolakka sijoittui Helsingin 1952 olympialaisten maratonilla kahdeksanneksi ajalla 2.29.35,0. Viel\xc3\xa4 l\xc3\xa4hemp\xc3\xa4n\xc3\xa4 arvokisamitalia h\xc3\xa4n oli kaksi vuotta my\xc3\xb6hemmin Bernin EM-kilpailuissa sijoittuessaan Veikko Karvosen voittamalla maratonilla nelj\xc3\xa4nneksi. H\xc3\xa4n voitti Ko\xc5\xa1icen maratonin vuosina 1952 ja 1954 (rataenn\xc3\xa4tys 2.27.21) sek\xc3\xa4 sijoittui Bostonin maratonilla ja Fukuokan maratonilla kolmanneksi vuonna 1954. Kotimaassaan h\xc3\xa4n voitti Turun maratonin vuonna 1951 ja Suomen Urheilulehden maratonin vuonna 1952. Ruotsi-maaottelussa vuonna 1953 h\xc3\xa4n sijoittui 10\xc2\xa0000 metrin juoksussa toiseksi samalla ajalla ensimm\xc3\xa4iseksi sijoittuneen Hannu Postin ja kolmanneksi sijoittuneen Olavi Rinteenp\xc3\xa4\xc3\xa4n kanssa._NEWLINE_Puolakka edusti seuratasolla Tervon Urheilijoita ja \xc3\x84\xc3\xa4nekosken Urheilijoita. H\xc3\xa4n voitti Suomen-mestaruuden 11 kilometrin maastojuoksussa vuonna 1951 sek\xc3\xa4 maratonilla vuosina 1952 ja 1953. H\xc3\xa4n saavutti SM-hopeaa maratonilla vuonna 1954 ja SM-pronssia 10\xc2\xa0000 metrill\xc3\xa4 vuonna 1951. H\xc3\xa4n juoksi 30\xc2\xa0000 metrill\xc3\xa4 Suomen-enn\xc3\xa4tyksen 1.39.50,4 vuonna 1951.'